
ОТНОСНО: Даване на съгласие за участие на Община Бургас с проектно предложение за отпускане на безвъзмездна финансова помощ от Предприятие за управление на дейностите по опазване на околната среда за обект „Водоснабдяване и канализация на Лесопарк „Росенец“- зона „Хижи“.
УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,
Предприятие за управление на дейностите по опазване на околната среда  предоставя безвъзмездна финансова помощ на общини за финансиране на приоритетни мерки, включващи изграждане на канализационни мрежи и съоръжения в населените места. Проект „Водоснабдяване и канализация на Лесопарк „Росенец“- зона „Хижи“ отговаря на приоритетите на ПУДООС и включва следните инвестиционни мерки: рехабилитация на водопроводната мрежа, изграждане на разделна канализационна мрежа, изграждане на 4 бр. КПС , довеждаща инфраструктура до 2 бр. локални ПСОВ.  Община Бургас е възложила подготовката на инвестиционен проект по всички части за изпълнение на инвестиционното намерение. 
Към настоящия момент на територията на Лесопарк „Росенец“ няма действаща канализационна мрежа.  На територията на Лесопарка са изградени почивни бази за целогодишен отдих на ведомства, предприятия и институти, както и зона за обществен отдих, в която са разположени спортни площадки и площадки за отдих и развлечения. По-голямата част от почивните бази в Лесопарк „Росенец“ се ползват интензивно за кратковременен и ваканционен отдих. Отпадните води от съществуващите почивни бази се отвеждат и събират в септични ями, които в по-голямата си част са изградени в непосредствена близост до плажната ивица, поради естествения отток на зоната към брега на Черно море.
Територията на парка попада частично в Зона „А“ и Зона „Б“ по ЗУЧК и граничи непосредствено с Черно море, разкривайки достъп до плажна ивица и крайбрежни скали. Цялата югозападна част от територията на Лесопарка граничи със ЗЗ по НАТУРА 2000 - „Залив Ченгене скеле“, обхващаща обширни плитки заливи, местообитание на редица защитени животински видове, сред които черният щъркел и розовият пеликан.
Отчитайки съществуващото положение и предвид разположението на Лесопарк „Росенец“ в територии, включени в мрежата НАТУРА 2000, планираните за изпълнение мерки съставляват проект с висок приоритет от местно и национално значение за предотвратяване неблагоприятното въздействие върху уникалните обекти - „Залив Ченгене скеле“ и „Бакърлъка“, с оглед съхраняване на природните им богатства, които са от национално и международно значение.
Високото значение на проекта за ограничаване загубата на биологично разнообразие и запазване на естествените екосистеми в „Залив Ченгене скеле“ и „Бакърлъка“, отговаря на критериите на ПУДООС за приоритетно финансиране на инфраструктурни мерки

Конкретните цели, с които е обвързано изпълнението на предвидените инвестиционни мерки са:

1.
Опазване чистотата на водоприемника на отпадъчните води – Черноморското крайбрежие – чувствителен воден обект, съгласно критериите от Приложение №4 към чл.12, ал.1 от Наредба №6 от 9.11.2000 г. за емисионни норми за допустимото съдържание на вредни и опасни вещества в отпадъчните води, зауствани във водните обекти.
2.
Опазване чистотата на районите, предназначени за къпане съгласно изискванията на Наредба №11 от 25.02.2002 г. за качеството на водите за къпане. 

3.
Опазване чистотата на районите от акваторията на Черно море, по смисъла на Наредба №8 от 25.01.2001 г. за качеството на крайбрежните морски води.

4.
Изпълнение на международните ангажименти на страната във връзка с Конвенцията за опазване на Черно море от замърсяване – ратифицирана от Р. България.
При планиране на дейностите в обхвата на инвестиционното намерение Община Бургас възприе комплексния подход за справяне с проблемите на ВиК сектора и възложи разработването на проект за съпътстваща реконструкция на приоритетни участъци от водопроводната мрежа. По този начин ще бъдат спестени средства, време и неудобството на гражданите при извършване на планираните строително-ремонтни дейности. 

Чрез средствата, които Община Бургас може да получи от ПУДООС за обект „Водоснабдяване и канализация на Лесопарк „Росенец“- зона „Хижи“  се създава възможност пълноценното развитие на зоната, съобразно нейното местоположение и териториален обхват като екологична рекреационна зона за гражданите и гостите на гр. Бургас. Тъй като с гореспоменатият обект се решават сериозни екологични и инфраструктурни проблеми в крайградските зони на Община Бургас, които притежават висока консервационна стойност и  попадат в обхвата на чувствителни зони, каквито са зоната на Черноморското крайбрежие и на Бургаските езера, предлагам Общински съвет да вземе следното
РЕШЕНИЕ:
1. . Общински съвет- Бургас потвърждава, че обект „Водоснабдяване и канализация на Лесопарк „Росенец“ – зона „Хижи“  приоритетен за Община Бургас и неговата реализация би имала изключително висока значимост за подобряване на екологичното състояние на чувствителната черноморска зона и Защитената зона от мрежата НАТУРА 2000 „Бакърлъка“.

 2. Общински съвет- Бургас дава съгласието си Община Бургас да кандидатства и сключи договор за финансиране от ПУДООС за проект: „Водоснабдяване и канализация на Лесопарк „Росенец“ – зона „Хижи“.

